Biografiese prent oor Percy Fawcett soos 'Jones' | Netwerk24
Charlie Hunnam vertolk die rol van die Britse ontdekkingsreisiger Percy Fawcett.
Waar sy tydgenote maklik die woord "barbare" gebruik het, het hy die Britse wetenskaplike establishment anders probeer oortuig deur die hoë ontwikkelingsvlak van die afgeslote stam te benadruk. In 1925, op een van sy togte na die oerwoude van Bolivië, het hy op raaiselagtige wyse verdwyn.
Die biografiese rolprent is op die niefiksieboek, The Lost City of Z: A Tale of Deadly Obsession in the Amazon, deur die The New Yorker-joernalis David Grann gegrond, wat die lewe van Fawcett en sy raaiselagtige verdwyning ondersoek het. The Lost City of Z fokus op Fawcett se bevindinge en sy stryd om ander wetenskaplikes te oortuig van sy besonderse vonds in die digte woud, asook die implikasies daarvan.
Sienna Miller is as sy vrou te sien en sy seun word deur Tom Holland(Spider-Man: Homecoming) gespeel. Sy vennoot, Henry Costin (Robert Pattison van Twilight-faam), is skynbaar die enigste een wat nie dink hy is van lotjie getik nie. Die hoofrol word deur Charlie Hunnam (Jackson Teller van Sons of Anarchy ) vertolk. Die regisseur is James Gray, wat ook die rolprent The Immigrant gemaak het.
Die oorsese resensent Sandy Schaefer van Screenrant het dit as 'n Indiana Jones-avontuur vir intellektuele kykers bestempel. Wendy Ide van The Guardian loof die musiek deur die komponis Christopher Spelman en die kinematografie van Darius Khondji en beskryf dit as 'n heerlike oerwoudavontuur, hoewel sy nie met Hunnam se vertolking as Fawcet beïndruk is nie.